5 Seconds of Summer

**5 Seconds of Summer**, biežāk dēvēti par **5SOS**, ir Austrālijas poproka grupa, kas izveidota Sidnejā 2011. gadā. Grupa sastāv no galvenā vokālista un ritma ģitārista Lūka Hemingsa (Luke Hemmings), soloģitārista Maikla Kliforda (Michael Clifford), basģitārista Kaluma Hūda (Calum Hood) un bundzinieka Eštona Irvinsa (Ashton Irwin). Sākotnēji viņi kļuva pazīstami kā YouTube personības, taču starptautisku atpazīstamību ieguva, dodoties tūrē kopā ar angļu–īru puišu grupu One Direction viņu Take Me Home Tour laikā. Kopš 2014. gada 5 Seconds of Summer ir pārdevuši vairāk nekā 10 miljonus albumu, pārdevuši vairāk nekā 2 miljonus koncertu biļešu visā pasaulē un sasnieguši vairāk nekā 7 miljardus straumējumu mūzikas straumēšanas platformās, kas viņus padara par vienu no veiksmīgākajām Austrālijas mūzikas grupām. Viņi kļuva arī par pirmo grupu (kas nav vokālā grupa), kuras pirmie trīs pilna garuma albumi debitēja 1. vietā ASV.

Albuma singls “Youngblood” ir ceturtais visvairāk pārdotais Austrālijas singls 2010. gados un vienpadsmitais visvairāk pārdotais singls Austrālijas vēsturē, pārdodot vairāk nekā 5 miljonus kopiju pasaulē pirmajos sešos mēnešos pēc izdošanas. Pateicoties Youngblood, 5 Seconds of Summer kļuva par pirmo Austrālijas grupu 13 gadu laikā, kas ieņēmusi gada singla vietu ARIA topā, un arī nostiprinājās kā otrais ilgāk topa virsotnē noturētais ieraksts ARIA vēsturē. 2020. gadā grupa izdeva savu ceturto studijas albumu Calm. Albums guva komerciālus panākumus, saņēma pozitīvas kritiķu atsauksmes, iekļuva vairāk nekā 25 valstu topos, sasniedzot TOP 10 17 dažādos topos un debitējot pirmajā vietā četrās valstīs.

## Vēsture
5 Seconds of Summer izveidojās 2011. gada beigās, kad Lūks Hemingss, Maikls Klifords un Kalums Hūds, kuri visi mācījās tajā pašā skolā — Norwest Christian College, sāka ievietot videoklipus Hemingsa YouTube kanālā, kur viņi kopā izpildīja populāru dziesmu kaverversijas. 2011. gada decembrī pievienojās bundzinieks Eštons Irvins. Grupas nosaukumu izdomāja Klifords. 2012. gada 3. decembrī grupa uzstājās ar savu pirmo koncertu Sidnejas krogā Annandale Hotel, kur, pēc ziņām, viņu priekšnesumu vēroja tikai 12 cilvēki. Grupa piesaistīja lielāko mūzikas izdevniecību un izdevēju uzmanību un noslēdza darījumu ar Sony/ATV Music Publishing. 

2013. gada 14. februārī tika paziņots, ka 5 Seconds of Summer pievienosies grupai One Direction viņu pasaules tūrē Take Me Home Tour. Tūre sākās 2013. gada 23. februārī O2 Arena Londonā, un 5 Seconds of Summer uzstājās kopā ar One Direction koncertos Lielbritānijas Karalistē, ASV, Austrālijā un Jaunzēlandē. Pārtraukumā starp Take Me Home Tour koncertiem 5 Seconds of Summer atgriezās Austrālijā, kur devās nacionālā turnejā kā galvenā grupa, un visas biļetes tika izpārdotas dažu minūšu laikā. Tieši šajā laikā grupa sāka kļūt populārāka un ieguva plašāku atpazīstamību. 2013. gada 21. novembrī tika paziņots, ka grupa ir noslēgusi līgumu ar Capitol Records. 2014. gada 5. februārī 5 Seconds of Summer vietnē iTunes Store izsludināja sava pirmā lielās izdevniecības singla “She Looks So Perfect” iepriekšpasūtījumu. 2014. gada 5. martā tika paziņots, ka grupa atkal pievienosies One Direction, šoreiz viņu Where We Are Tour, kurā uzstājās ASV, Kanādā, Lielbritānijā un Eiropā.

2015. gadā grupa izlaida savu otro studijas albumu Sounds Good Feels Good, kas tika izdots 2015. gada oktobrī. Tas bija turpinājums debijas albuma panākumiem, bet ar vairāk Alternatīvā roka un Emo (mūzikas žanrs) ietekmēm. Albumā bija tādi singli kā She’s Kinda Hot un Jet Black Heart. Tas nonāca topa virsotnēs vairākās valstīs un nostiprināja viņu statusu kā vienai no veiksmīgākajām jaunajām rokgrupām. Grupas tūre Sounds Live Feels Live World Tour 2016. gadā iekļāva vairāk nekā 100 šovus visā pasaulē.

Pēc pāris gadu klusuma, grupa 2018. gada jūnijā izdeva savu trešo albumu Youngblood. Šis albums iezīmēja pagrieziena punktu viņu skaņā — vairāk elektronikas un Popmūzika ietekmes, kas piesaistīja plašāku auditoriju. Tituldziesma Youngblood kļuva par viņu lielāko hitu, iekarojot topus daudzās valstīs, tostarp Austrālijā un ASV. Singls Youngblood pārdeva vairāk nekā 5 miljonus kopiju pasaulē un ir viens no visu laiku veiksmīgākajiem Austrālijas singliem.

2020. gada martā tika izdots ceturtais albums Calm. Nosaukums bija vārdu spēle, izmantojot visu četru dalībnieku vārdu pirmos burtus (Calum, Ashton, Luke, Michael). Albums bija komerciāli veiksmīgs un tika atzinīgi novērtēts kritiķu vidū. Tas debitēja 1. vietā Austrālijā un Lielbritānijā, kā arī iekļuva vairāk nekā 25 valstu topos. Diemžēl grupas plānotā pasaules tūre tika pārcelta COVID-19 pandēmijas dēļ.

2022. gada septembrī tika izdots piektais albums 5SOS5, kas bija īpašs ar to, ka tas tika izdots neatkarīgi sadarbībā ar BMG Rights Management. Šajā albumā grupa vairāk iesaistījās gan dziesmu rakstīšanā, gan producēšanā. Singli Complete Mess, Take My Hand, Me, Myself & I un Blender atspoguļoja nobriedušāku skanējumu. Albums debitēja 1. vietā Austrālijā un Lielbritānijā, apliecinot, ka grupa arī pēc desmit gadiem saglabā savu popularitāti un spēju pielāgoties.

2025. gada 24. septembrī grupa izdeva singlu “Not OK”, kas ir pirmais singls no viņu gaidāmā sestā studijas albuma Everyone's a Star!, kura iznākšana paredzēta 2025. gada 14. novembrī.

## Diskogrāfija
* **5 Seconds of Summer (2014)** 
Izdevējs: Capital Records

Singli: She Looks So Perfect, Amnesia, Don't Stop

* **Sounds Good Feels Good (2015)** 
Izdevējs: Capital Records

Singli: She's Kinda Hot, Jet Black Heart, Hey Everybody!

* **Youngblood (2018)** 
Izdevējs: Capital Records

Singli: Want You Back, Youngblood, Ghost Of You

* **Calm (2020)**
Izdevējs: Interscope Records/ EMI

Singli: Easier, Wildflower, Teeth, No Shame
* **5SOS5 (2022)**
Izdevējs: BMG Rights Management

Singli: Complete Mess, Take My Hand, Blender

* **Everyone's a Star (2025)**
Izdevējs: BMG Rights Management

Singli: Not OK

## Mūzikas stils
**5 Seconds of Summer** savas karjeras laikā ir eksperimentējuši ar dažādiem muzikālajiem un mākslinieciskajiem stiliem katrā no saviem albumiem. Grupa ir uzsvērusi, ka nevēlas sevi ierobežot vienā žanrā, 2019. gada intervijā žurnālam *GQ* sakot:*“Patiesībā nav svarīgi, kādā žanrā mūsu mūzika tiek ierindota — ja tā sasniedz cilvēkus un viņi ar to spēj saistīties, tad tas ir viss, kas patiešām ir svarīgi.”*5 Seconds of Summer muzikālo stilu ir raksturojuši kā popu, poproku, pop-punku, power pop un new wave. 2015. gadā žurnāls Rolling Stone viņus nosauca par *“emo-gone-pop”*, bet Goldfinger dalībnieks Džons Feldmans paziņoja: *“5 Seconds of Summer ir labākā [[Poppanks|Poppank]] grupa, ko jebkad esmu dzirdējis.”* *2017.* gadā AllMusic kritiķis Mets Kollars aprakstīja grupas skanējumu kā *“90. gadu pop-punk un 2000. gadu boy band popa sajaukumu”*.

Ar albumu *Youngblood* un *Calm* izdošanu grupa attālinājās no savām pop-punk saknēm, izpētot dziļāku skanējumu popa, New wave, roka un Poproka žanros. Grupa šobrīd tiek raksturota ar *“klasiska poproka noskaņām, kas veido pamatu lipīgam piedziedājumam.”*

Savam pirmajam studijas albumam grupa par galvenajām ietekmēm bieži minēja tādas apvienības kā Sum 41*, [[Blink-182]], [[Green Day]], All Time Low, [[Good Charlotte]], [[Nirvana]], Mayday Parade, Busted, McFly, A Day to Remember, Boys Like Girls un [[My Chemical Romance]].* Vienā no pirmajām intervijām kā grupa, 5 Seconds of Summer atzina, ka amerikāņu roka grupa All Time Low ir viens no viņu lielākajiem iedvesmas avotiem un sapņu sadarbības partneriem. 2020. gadā tika paziņots, ka All Time Low būs iesildošais mākslinieks Eiropas posmā *No Shame Tour* laikā, 5 Seconds of Summer tūrē.

5 Seconds of Summer medijos bieži tika dēvēti par *boibendu*. Tas galvenokārt saistīts ar viņu agrāko sadarbību ar angļu–īru boibendu One Direction, kā arī to, ka viņu auditorija sākotnēji pārsvarā bija sievietes. Grupas dalībnieki jau sen ir apstrīdējuši apgalvojumus, ka viņi ir boibends, un Irvins agrāk ir salīdzinājis grupas fanu bāzi ar Fall Out Boy, kam arī ir liela sieviešu auditorija. Goldfinger līderis Džons Feldmans 5 Seconds of Summer fanu bāzi raksturoja kā “fundamentālas pārmaiņas pop-punk auditorijā”, norādot, ka tā pakāpeniski attālinās no galvenokārt vīriešu auditorijas, kāda bija 1990. gadu sākuma pop-punk grupām, piemēram, Blink-182 un Green Day.

Grupas trešais studijas albums Youngblood tika veidots, iedvesmojoties no tādām grupām kā Gorillaz, The Beatles un Queen.

Savam ceturtajam studijas albumam Calm grupa norādīja, ka tajā apzināti radīts *“tumšāks skanējums”* un ka viņus iedvesmojušas 80. un 90. gadu tumšas, sintezatoriem bagātas grupas, tostarp Depeche Mode, Tears for Fears un Nine Inch Nails dziesma *“Closer”*.

Par grupas daudzveidīgo un nepārtraukti mainīgo muzikālo stilu Hemings ir sacījis:*“Es domāju, ka visi mākslinieki maina savu skanējumu tāpēc, ka viņi nav apmierināti ar mākslu, ko rada. Mēs sākām ļoti dumpinieciski, mēģinot izrauties no dzimtās pilsētas, un cilvēki mūs sauca par boibendu, bet mēs spēlējām pop-punku — tā tas bija rakstīts. Pieaugot, tavas muzikālās gaumes kļūst daudzveidīgākas, un tu kļūsti nedaudz gudrāks tajā, ko dari. Tu vienkārši pievieno šos elementus un vēlies palikt apmierināts ar to, ko radi.”*

## Dalībnieki

* Lūks Hemmings (Luke Hemmings) - galvenais vokālists, ritma ģitārists

* Kalums Hūds (Calum Hood) - basģitārists, vokāls

* Maikls Klifords (Michael Clifford) - soloģitāra, vokāls

* Eštins Irvins (Ashton Irwin) - bungas, vokāls

## Atsauces

## Ārējās saites
5 Seconds of Summer mājaslapa: https://5sos.com/

Youtube: https://www.youtube.com/channel/UC-vKwDHcbPLtjml81ohGRng

Instagram: https://www.instagram.com/5sos

Facebook: https://www.facebook.com/5secondsofsummer